
PROPUNERE DE DECIZIE A PARLAMENTULUI EUROPEAN
privind cererea de ridicare a imunității deputatului Nikos Pappas
(2025/2234 (IMM))
Parlamentul European,
–	având în vedere cererea de ridicare a imunității deputatului Nikos Pappas, primită prin scrisoarea din 7 octombrie 2025 din partea procurorului general adjunct de pe lângă Curtea Supremă a Republicii Elene, care a transmis o cerere din partea procurorului de pe lângă Tribunalul de Primă Instanță din Atena în legătură cu procedurile penale care urmează să fie inițiate împotriva sa, și anunțată în plen la 12 noiembrie 2025,
–	având în vedere audierea deputatului Nikos Pappas la 15 aprilie 2026, în conformitate cu articolul 9 alineatul (6) din Regulamentul său de procedură, 
–	având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019[footnoteRef:1], [1:  Hotărârea Curții de Justiție din 21 octombrie 2008, Marra/De Gregorio și Clemente, C-200/07 și C-201/07, ECLI:EU:C:2008:579, Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, Hotărârea Tribunalului din 17 ianuarie 2013, Gollnisch/Parlamentul, T-346/11 și T-347/11, ECLI:EU:T:2013:23, Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.] 

–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A10-0128/2026),
A.	întrucât procurorul general adjunct de pe lângă Curtea Supremă a Greciei a transmis o cerere din partea procurorului de pe lângă Tribunalul de Primă Instanță din Atena de ridicare a imunității lui Nikos Pappas, deputat în Parlamentul European ales în Grecia, în legătură cu presupuse fapte de lezare a onoarei online și amenințare care constituie infracțiuni în temeiul articolului 94, al articolului 361 alineatul (1) prima și a doua teză și al articolului 333 alineatul (1) prima teză din Codul penal elen;
[bookmark: _Hlk226714510]B.	întrucât, potrivit cererii, plângerea indică că, la 11 iunie 2025, Nikos Pappas ar fi lezat onoarea reclamantului și l-ar fi amenințat prin mesaje directe trimise prin intermediul contului său personal de Instagram;
C.	întrucât Nikos Pappas a fost ales în Parlamentul European la alegerile europene din iunie 2024 și era deputat în Parlamentul European la momentul presupuselor infracțiuni; întrucât, potrivit cererii, plângerea împotriva sa datează din 16 iulie 2025;
D.	întrucât presupusa infracțiune nu constituie o opinie sau un vot exprimat de Nikos Pappas în exercitarea funcțiilor sale în calitate de deputat în Parlamentul European în sensul articolului 8 din Protocolul nr. 7 privind privilegiile și imunitățile Uniunii Europene, iar cererea subsecventă de ridicare a imunității sale nu are legătură cu acestea;
E.	întrucât articolul 9 primul paragraf litera (a) din Protocolul nr. 7 privind privilegiile și imunitățile Uniunii Europene stipulează că, pe durata sesiunilor Parlamentului European, deputații în Parlamentul European beneficiază, pe teritoriul național, de imunitățile acordate deputaților Parlamentului propriei țări;
F.	întrucât, în conformitate cu articolul 62 din Constituția Republicii Elene, pe durata mandatului său, niciun deputat nu poate fi urmărit penal, arestat, încarcerat sau supus altor măsuri privative de libertate fără permisiunea Camerei Deputaților;
G.	întrucât scopul imunității prevăzute de Protocolul nr. 7 privind privilegiile și imunitățile Uniunii Europene este de a proteja Parlamentul și pe deputații săi de proceduri judiciare în legătură cu activitățile desfășurate în exercitarea funcțiilor parlamentare și care nu pot fi disociate de aceste funcții;
H.	întrucât, în conformitate cu articolul 5 alineatul (2) din Regulamentul său de procedură, imunitatea parlamentară nu este un privilegiu personal al deputaților, ci o garanție a independenței Parlamentului în ansamblu și a deputaților săi;
I.	întrucât, în acest caz, Parlamentul nu a putut stabili existența unui fumus persecutionis, adică elemente de fapt din care să rezulte că procedura judiciară în cauză a fost inițiată cu intenția de a submina activitatea politică a deputatului în calitatea sa de deputat în Parlamentul European;
J.	întrucât, pe de o parte, Parlamentul nu poate fi asimilat unei instanțe judecătorești și, pe de altă parte, în contextul unei proceduri de ridicare a imunității, deputata în cauză nu poate fi considerată „persoană acuzată”[footnoteRef:2], [2:  Hotărârea Tribunalului din 30 aprilie 2019, Briois/Parlamentul, T-214/18, ECLI:EU:T:2019:266.] 

1.	hotărăște să ridice imunitatea deputatului Nikos Pappas;
2.	încredințează Președintei sarcina de a transmite imediat prezenta decizie, precum și raportul comisiei competente, autorităților competente ale Republicii Elene și deputatului Nikos Pappas.

